Oud-burgemeester nog in hospitaal ná slangbyt | Netwerk24
Deur Jackie Kruger 09 Januarie 2020 15:51
Marie Ferreira, oudburgemeester van Mosselbaai, is steeds in die hospitaal nadat 'n geelslang (Kaapse kobra) haar op 26 Desember gepik het.
Ferreira is op 26 Desember in die hoësorgeenheid van die Life Bay View-hospitaal op Mosselbaai opgeneem. Sy was in die tuin by haar huis op Hartenbos en wou 'n kraan by 'n fonteintjie oopdraai toe die slang haar aan die voet pik. Sy het hom glad nie gesien nie. Sy is na die hospitaal gehaas en 'n familielid het die brandweerdiens ontbied om die slang te verwyder.
Die Mosselbaaise munisipaliteit het vroeër op sy Facebook-blad laat blyk dat Ferreira twee dosisse teengif gekry het.
Volgens die munisipaliteit is 'n Kaapse kobra agter klippe by die fonteintjie opgespoor, gevang en toe elders vrygelaat.
Die Bay View-hospitaal het Donderdag by navraag gesê Ferreira is steeds daar en haar toestand is stabiel.
Ferreira kon nie vir kommentaar bereik word nie. Sy het vroeër per WhatsApp gesê haar voet en been is nog geswel en seer, maar dat dit andersins met haar goed gaan.